'Doodspoor volg baasbrein' van Mooinooi-saak | Maroela Media
Hy het vroeër onder meer getuig dit is 'n baie ernstige saak wat vooraf beplan was en waarby vuurwapens gebruik is en kan lei tot lewenslange tronkstraf as die beskuldigdes skuldig bevind word.
Tlhapi het ook getuig die beskuldigdes sal met die ondersoek inmeng en met getuies kontak maak, aangesien daar reeds selfone in hul besit gevind is terwyl hulle in aanhouding was. Hy het ook gesê hy het al op verskeie geleenthede die beskuldigdes ondervra en sommiges van hulle impliseer en beskuldig mekaar en as hulle op borgtog vrygelaat word, sal hulle mekaar dalk vermoor.
Tlhapi het getuig Beskuldigde 1, 'n werker van die "baasbrein", het 'n biologiese ma in Mosambiek en 'n vrou, na wie hy as sy ma verwys, wat hom in Suid-Afrika grootgemaak het. Tlhapi is van mening dat weens die erns van die saak en swaar vonnis wat te wagte kan wees, Beskuldigde 1 maklik die land sal kan verlaat en nie meer bereikbaar sal wees om verhoor te word nie.
Hy het ook getuig dié beskuldigde het na bewering een van die slagoffers verkrag. "Hy was ook na bewering daar toe die twee slagoffers vermoor is. Hy was ook na bewering daar toe die slagoffers se voertuig aan die brand gesteek is. Hy was ook na bewering daar toe die bene van die slagoffers weggegooi is," het Tlhapi gesê.
Volgens hom kan die beskuldigde se vrylating 'n gevaar vir die gemeenskap inhou. "Hy ken ook die getuies baie goed en sal met hulle kan inmeng."
Tlhapi het ná middagete getuig die selfone wat tydens drie klopjagte in die aanhoudingselle gevind is, in die 52-jarige "baasbrein" [Beskuldigde 2] se besit gevind is.
Die selfone is na die polisie se forensiese kantoor gestuur om vas te stel waarvoor dit gebruik is en om die boodskappe en foto's daarop as bewyse in te samel en in die ondersoek te gebruik.
Tlhapi het getuig die "meesterbrein" het vorige veroordelings. Hy is in 1990 skuldig bevind op aanklag van huisbraak en diefstal waarvoor hy 'n boete van R8 000 moes betaal of vier jaar tronkstraf uitdien. Hy is ook skuldig bevind op nog aanklagte van huisbraak en diefstal waarvoor hy drie jaar direkte tronkstraf moes uitdien. In 2008 is hy aangekla in verband met die verkoop van tweedehandse goedere sonder die nodige lisensies. Hiervoor het hy 'n skulderkenningsboete van R1 000 betaal. Die beskuldigde het tydens sy borgtogaansoek aangevoer hy het net die skulderkenning van R1 000 teen hom waarvan hy weet en as daar meer vorige veroordelings is, het hy daarvan "vergeet" want "hy het 'n nuwe blaadjie omgeslaan".
Tlhapi het gesê die polisie het die verbintenis met die huisbraak- en diefstal-sake gemaak toe die beskuldigde se vingerafdrukke, wat tydens sy inhegtenisneming in verband met Anisha en Joey se verdwyning geneem is, deur die polisierekords geprosesseer is.
Tlhapi het ook gesê die "baasbrein" gaan moontlik verbind word by 'n moord tydens 'n kleinhoeweaanval buite Rustenburg in 2014. Beskuldigde 1 is reeds vir die moord aangekla en moet in Maart weer in die hof verskyn op aanklag van moord en sakeroof. Die Nasionale Vervolgingsgesag is nog besig met die ondersoek of Beskuldigde 2 daarmee verbind kan word.
"Ek sê nie die beskuldigde is skuldig aan moord in al die gevalle nie, maar by talle van die adresse waar hy al gebly het, is daar liggame gevind. Een liggaam is in 2013 in 'n drein in Koster gevind. Die ander saak is die kleinhoeweaanval in 2014 buite Rustenburg. Daar is ook in 'n stadium, toe hy in Rustenburg gewoon het, 'n liggaam gekry wat aan 'n boom gehang het."
Hy het gesê dié voorvalle, saam met die moontlikheid dat gebrande beendere van Anisha en Joey gevind is, "'n doodspoor van vyf liggame" laat.
Hy het ook bevestig daar is onlangs menslike beendere op die plaas gevind waar Beskuldigde 2 tans bly, maar dit is reeds getoets en daar is vasgestel dat dit nié die van Anisha of Joey kan wees nie. Dit is egter nog nie duidelik of die persoon vermoor is nie.
Tlhapi het gesê al die voorvalle word nog ondersoek en dit het eers aan die lig gekom nadat die "baasbrein" in hegtenis geneem is, aangesien mense bang was vir hom en lede van die gemeenskap nou veilig voel om met inligting na vore te kom wat hom betrek.
"Beskuldigde 2 het die geneigdheid om mense met die dood te dreig en mense is bang vir hom. Ons ondersoek het ook vasgestel hy het die plan om Anisha en Joey te vermoor bewerkstellig en die sewe ander medebeskuldigdes gebruik om sy plan uit te voer," het hy getuig.
Tlhapi het die hof versoek om nie borgtog aan die man toe te staan nie, aangesien hy die publiek se lewe in gevaar kan stel.
Een van die mense wat die staat sal roep om tydens die verhoor te getuig is tans onder die getuiebeskermingsprogram uit vrees vir sy lewe.
So 'n saak is skedule 6 as daar met voorbedagte rade opgetree is en daar vuurwapens betrokke is? Is dit nie die geval by 90% van plaasaanvalle nie? Hoekom kry daardie mense dan so maklik borg?
Akmal weet waar daai kinders heen is maar te bang om te praat sieklike sad sad storie
Ek was ook onder die indruk iemand met vorige oortredings se borg word outomaties geweier. Skuldig aan huisbraak en hy kry net 'n boete?
Besk 2 het selfone in sy sel gehad.Hoe het hy dit reggekry want jy word gefisenteer.Wat het hy met die fone gemaak?Die staat staan borg tee en die aansoek sal slaag aangesien hy 'n geweldsmisdadiger is en mense links en regs dreig met die dood.Hy word ook verdink van nog 'n moord en nog 5 ander moorde.Boetie dit is nag vir jou.
Dit wil voorkom wanneer enige person in hierdie sogenaamde baasbrein se pad staan is dit klaarpraat met daardie person. Ek hoop net dat geregtigheid sal geskied vir Joey en Anisha en dat die Hof en Polisie nie bang sal wees vir hierdie "baasbrein" nie. Dit wil voorkom of hy selfs plaas of plot aanvalle gereel het!!